**Megújul a Rozé, Rizling, Jazz Fesztivál és TehetségKerttel bővül a VeszprémFest programja**

**15. évadát ünnepli a Rozé, Rizling, Jazz Fesztivál Veszprémben. Az ingyenes rendezvény új névvel és arculattal, a régió kiváló borászataival, gasztro kiállítókkal, valamint jazz, blues és swing előadókkal várja a közönséget július 4. és 13. között. Az Óváros téri rendezvény mellett** **további izgalmas programokkal is bővül a veszprémi nyár: a VeszprémFest főtámogatója, a MOL-Új Európa Alapítvány – a prémium zenei fesztivál részeként - a Jezsuita Templomban mutatja be TehetségKert című produkcióját, amelyen Miklósa Erika közreműködésével ifjú tehetségek lépnek fel.**

Tizenötödik alkalommal, július 4. és 13. között pezsdíti fel Veszprém nyarát a **Rozé, Rizling, Jazz Fesztivál**. A közkedvelt, ingyenes rendezvény idén megújult névvel és arculattal, valamint **"A Balaton íze"** szlogennel várja a közönséget, miközben hű marad a **"10 nap, 30 borász, 30 koncert"** hagyományához is.

A jubileumi fesztivál programját és a **VeszprémFest** részeként megrendezett **TehetségKert** előadást sajtótájékoztatón jelentették be. Az eseményen részt vett **Miklósa Erika**, a MOL-Új Európa Alapítvány kuratóriumi elnöke; **Porga Gyula**, Veszprém Megyei Jogú Város polgármestere; **Dr. Vetter Szilvia**, a Közös Ügyünk Az Állatvédelem Alapítvány elnöke; valamint a szervezők, **Mészáros Zoltán**, a VeszprémFest igazgatója és **Zsandár Tamás**, a Rozé, Rizling, Jazz Fesztivál rendezvényigazgatója.

**Új program a VeszprémFesten - a MOL-Új Európa Alapítvány bemutatja: TehetségKert**

A VeszprémFest főtámogatójaként a MOL-Új Európa Alapítvány egy különleges, új előadással bővítette a programkínálatot. A TehetségKertben az alapítvány által támogatott ifjú zenész, énekes és balett-táncos tehetségek mutatkoznak be egy erre az alkalomra összeállított produkcióval, **Novák Péter** művészeti vezetésével. A produkciónak a **Jezsuita Templom** ad otthont, az előadás házigazdája és fellépő művésze Miklósa Erika lesz.

* *A tehetség olyan, mint egy kert, ha figyelünk rá, ha időt, türelmet és szeretet adunk neki, ha gondoskodunk róla – kivirágzik. A világ pedig gyönyörködhet benne. Töltsenek velünk egy órát, és a fiatal fellépők elkápráztatják a klasszikus zene csodás dallamaival, népdalkincsünk válogatott gyöngyszemeivel és a balett tánc szépségével!* – mondta Miklósa Erika.

A Tehetség Kert előadásai július 10-én és 11-én 17:00-kor kezdődnek. A belépés ingyenes, de regisztrációhoz kötött. Fellépő tehetségek**:** Gubinecz Ákos (népdalénekes), Kelemen Gáspár (hegedű), Csibi Orsolya (zongora), Vincze Bertalan (balett-táncos), Ürmös Ferenc (nagybőgő, július 10.).

**Jön a 15! Rozé, Rizling, Jazz Fesztivál – Új névvel, megszokott hangulattal**

Az ingyenesen látogatható Rozé, Rizling, Jazz Fesztivál a nyár esti zenei élmények, a nagy beszélgetések és borozások élményét hozza el idén is.

* *2011-ben azzal a szándékkal indítottuk útjára ezt a rendezvényt: hogy a VeszprémFest prémium koncertjei mellé egy laza, mindenki számára elérhető, minőségi kísérőfesztivált hozzunk létre. Ma már büszkén mondhatjuk, hogy miközben hűek maradtunk az eredeti tradíciókhoz – a minőségi zenéhez, a kiváló borokhoz és a baráti hangulathoz –, a „Rozé” egy önálló, karakteres fesztivállá érett, saját közönséggel és identitással. Ezt az érettséget tükrözi az új név, a Rozé, Rizling, Jazz Fesztivál* – mondta Mészáros Zoltán.

A fesztivál szíve továbbra is a történelmi épületek gyűrűjében elhelyezkedő Óváros tér, ahol a minőségi zene a legfinomabb borokkal találkozik. A rendezvény további helyszíneként idén is bekapcsolódik a Városháza tér, ahol chillzóna fogadja a pihenésre vágyókat. Itt kerül megrendezésre a **Veszprém megyei őstermelők mini piaca** is, amit július 6-án és 13-án, vasárnapokon  szervez meg a fesztivál a Hermann Otto intézettel együttműködve.

A fesztivál tíz napja alatt olyan előadókkal és együttesekkel találkozhat a közönség, mint a Gyöngyhalász Latin Zenekar, a Gáspár Károly Trió Nagy Noémivel, a Sonny and His Wild Cows, Gájer Bálint, a Varga Tivadar Quartet Szulák Andreával, és a Jazz Nicholson, a tehetséggondozás jegyében pedig olyan kiváló együttesek és előadók is fellépnek, mint a Sans’ole, a The Beet és a Snétberger Zenei Tehetség Központ diákjai.

A gasztronómiai kínálat a Balaton ízeit hozza el, a borrégió legjavát képviselő 30 borászat részvételével.

**Borászok:** Jásdi pincészet, Figula pincészet, Szent-Donát pincészet, Laposa borbirtok, Folly Arborétum és Borászat, Fehérvári borbirtok, Káli kövek, Pállfy szőlőbirtok és pince, Zelna borászat, Villa Gyetvai, Veszprémi Érseki pincészet, és még sokan mások.

**Gasztro kiállítók:** Rolling Chef, Creative Kitchen, Oliva étterem, Vitéz kürtős, Algida Ice Lounge, Fesztivál Koktél Bár, Nobilis Pálinka.

A részletes koncertprogram a fesztivál honlapján és közösségi média felületein érhető el. A szervezők a műsorváltoztatás jogát fenntartják.